Oficialusis leidinys L 174 , 13/07/2000 p. 0059 - 0063



EEE jungtinio komiteto sprendimas Nr. 47/2000 2000 m. gegužės 22 d. iš dalies keičiantis EEE susitarimo 31 protokolą dėl bendradarbiavimo konkrečiose srityse, nesusijusiose su keturiomis laisvėmis EEE JUNGTINIS KOMITETAS, atsižvelgdamas į Europos ekonominės erdvės susitarimą, patikslintą Protokolu, patikslinančiu Europos ekonominės erdvės susitarimą, toliau — Susitarimas, ypač į jo 86, 87, 98 ir 115 straipsnius, kadangi: (1) Susitarimo 31 protokolas buvo iš dalies pakeistas 2000 m. gegužės 19 d. EEE jungtinio komiteto sprendimu Nr. 46/2000 [1]; (2) Tikslinga išplėsti Susitarimo Susitariančiųjų Šalių bendradarbiavimą penkerius metus remiant priemones, kuriomis siekiama mažinti regionų ekonominius ir socialinius skirtumus, kad būtų skatinamas nuolatinis ir subalansuotas Susitariančiųjų Šalių prekybos ir ekonominių santykių stiprinimas; (3) Susitariančiosios Šalys susitarė dėl 1999-2003 m. EEE ELPA valstybių įnašo, padėsiančio pasiekti pirmiau minėtus tikslus; (4) Reikalinga nauja priemonė, kad bendradarbiaujant būtų atsižvelgta į pokyčius, atsiradusius nuo tada, kai buvo susitarta dėl Susitarimo VIII dalies. Ši priemonė neturėtų būti Bendrijos veiksmų, kuriais siekiama tų pačių tikslų, dalis, bet turėtų būti su jais suderinta ir įgyvendinama remiantis Susitarimo 82 straipsnio 1 dalies c punktu; (5) Reikėtų iš dalies pakeisti Susitarimo 31 protokolą, kad šis išplėstas bendradarbiavimas tęstųsi nuo 1999 m. sausio 1 d. iki 2003 m. gruodžio 31 d., NUSPRENDĖ: 1 straipsnis 31 protokole po 18 straipsnio (Nacionalinės administracijos pareigūnų mainai) įrašomas šis straipsnis: "19 straipsnis Ekonominių ir socialinių skirtumų mažinimas 1. Susitariančiosios Šalys stiprina bendradarbiavimą ekonominių ir socialinių skirtumų EEE mažinimo srityje per EEE ELPA valstybių finansinį įnašą. Šiuo tikslu 1999-2003 m. nustatoma finansinė priemonė. 2. Pagal Susitarimo 82 straipsnio 1 dalies c punktą ir atsižvelgiant į šio protokolo 4 priedėlyje išdėstytus reikalavimus, 1 dalyje nurodytam bendradarbiavimui finansuoti EEE ELPA valstybės skiria 119,6 mln. EUR. Ši suma išmokama penkiomis vienodo dydžio kasmet skiriamomis dalimis." 2 straipsnis Tekstas, kuris yra šio sprendimo priedas, pridedamas prie 31 protokolo kaip 4 priedėlis. 3 straipsnis Šis sprendimas įsigalioja 2000 m. gegužės 23 d., jei EEE jungtiniam komitetui buvo pateikti visi pranešimai pagal Susitarimo 103 straipsnio 1 dalį [2]. Jis taikomas nuo 2003 m. gruodžio 31 d. 4 straipsnis Šis sprendimas skelbiamas Europos Bendrijų oficialiojo leidinio EEE dalyje ir EEE priede. Priimta Briuselyje, 2000 m. gegužės 22 d. EEE jungtinio komiteto vardu Pirmininkas F. Barbaso [1] OL L 174, 2000 7 13, p. 58. [2] Nurodyti konstituciniai reikalavimai. -------------------------------------------------- PRIEDAS EEE jungtinio komiteto sprendimo Nr. 47/2000 " 4 PRIEDĖLIS EEE FINANSINĖ PRIEMONĖ Įgyvendinimo reikalavimai 1. Sąvokų apibrėžimai Toliau tekste: 1. Valstybė naudos gavėja — tai valstybė, kuri gauna finansavimą iš EEE ELPA valstybių pagal 2000 m. gegužės 22 d. EEE jungtinio komiteto sprendimą Nr. 47/2000. Valstybę naudos gavėją atstovauja paskirta institucija, įpareigota tvarkyti EEE ELPA finansavimą toje šalyje bei pagal projektus sudaryti sutartis su komitetu. Atsakomybė už finansinius įsipareigojimus EEE ELPA valstybėms tenka valstybei naudos gavėjai. 2. Projekto rengėjas — tai institucija, kuri parengia projektą. Išmokos projekto rengėjui mokamos per valstybę naudos gavėją. 3. Komitetas — tai institucija, kurią įkuria EEE ELPA valstybės 7 punkte nurodytoms funkcijoms atlikti. 4. Įgaliotinis priežiūrai — tai nepriklausoma institucija, kuri susitarimo su valstybe naudos gavėja pagrindu prižiūri projekto eigą ir teikia ataskaitas valstybei naudos gavėjai ir komitetui. Įgaliotinį priežiūrai Europos investicijų banko (EIB) siūlymu arba gavusi jo įvertinimą ir pritarimą bei komiteto sutikimą skiria valstybė naudos gavėja. 2. Valstybės naudos gavėjos Šioje lentelėje nurodomos valstybės naudos gavėjos ir joms tenkanti lėšų dalis: EUR | Šalis | 1999 | 2000 - 2003 | Iš viso | Ispanija | 10859680 | 59321600 | 70181280 | Portugalija | 5023200 | 16265600 | 21288800 | Graikija | 5812560 | 16265600 | 22078160 | Airija | 1698320 | 3827200 | 5525520 | JK (Šiaurės Airija) | 526240 | 0 | 526240 | Iš viso | 23920000 | 95680000 | 119600000 | 3. Paramos forma Parama teikiama vien tik išmokų forma. Tačiau valstybė naudos gavėja gali Komitetui pateikti pasiūlymą dalį jai skiriamų lėšų naudoti projektų, kurie daugiausia finansuojami paskolomis, palūkanų išlaidoms mažinti. Tokia parama taip pat skiriama išmokų forma. EEE ELPA įnašas neturi viršyti 50 % projekto kainos, išskyrus projektus, kurie finansuojami dar ir centrinės, regioninės arba vietinės valdžios biudžeto asignavimais; pastaruoju atveju minėtas įnašas negali viršyti 85 % visos projekto kainos. Bet kuriuo atveju Bendrijos bendro finansavimo viršutinė riba neturi būti viršyta. EEE ELPA valstybės atsako tik už lėšų skyrimą pagal sutartą planą, jeigu priežiūros ataskaitose patvirtinama, kad projektas įgyvendinamas pagal projekto pasiūlymą. 4. Paramos skyrimo reikalavimus atitinkanti veikla Lėšos gali būti skiriamos projektams aplinkos, įskaitant miestų atnaujinimą, miestų taršos mažinimą ir Europos kultūros paveldo išsaugojimą, transporto, įskaitant infrastruktūrą, švietimo ir mokymo, įskaitant mokslinius tyrimus, srityse. Susitariančiosios Šalys susitaria siekti, kad 2/3 bendros sumos būtų skiriama pirmiau minėtiems projektams aplinkos srityje. 5. Projektai Iš viso skiriama 119,6 mln. EUR, nuo 1999 m. kasmet išmokant po 20 %. Įvairios didelių projektų dalys gali būti pateikiamos finansuoti atskirai, ir kiekvieną projekto pasiūlymą komitetas svarstys iš esmės. 6. Priežiūros reikalavimai Be projekto plano, grafiko, biudžeto ir mokėjimų grafiko parengiamas kiekvieno projekto priežiūros planas. Jame nustatomi svarbiausi projekto taškai. Įgaliotinis priežiūrai svarbiais projekto etapais pagal nustatytą planą (papratai bent kartą per metus) valstybei naudos gavėjai ir komitetui parengia ataskaitas, kuriose, inter alia, pateikia informaciją apie: - oficialių reikalavimų, susijusių su konkursais ir leidimų bei sertifikatų pirkimu, įvykdymą. - Projekto eigą palyginti su pirminiu planu. - Nukrypimus, jei jų yra, susijusius, inter alia, su sąmatomis, išlaidų grafikais, sutartimis, fiziniu įgyvendinimu, užbaigimo terminu. Įtaką projekto taikymo sričiai, laukiamą naudą ir užbaigimo laiką. Prireikus priemones, kurių buvo imtasi siekiant sušvelninti nukrypimų nuo plano pasekmes. - Projekto sąskaitas. - Tai, ar projekto pažanga atitinka reikalavimus, kurie turi būti įvykdyti, kad būtų pervesta kita išmokos dalis. Jeigu ataskaita neatitinka sutarto plano, komitetas gali paprašyti, kad valstybė naudos gavėja pateiktų papildomos informacijos. Įgaliotiniui priežiūrai gali būti pateikti tik tokie klausimai, kuriais siekiama patikslinti informaciją arba gauti informaciją, kurios trūksta ataskaitoje, kartu tinkamai informuojant valstybę naudos gavėją. Komitetas gali nuspręsti neleisti atlikti kitų mokėjimų tol, kol ataskaita neatitiks susitarimo. EEE ELPA valstybės gali atlikti projektų auditą, kaip nurodyta 10 punkto 3 papunktyje. 7. Organizacinė struktūra ELPA valstybės įkuria komitetą, kuris: - tvirtina projektų finansavimą. - Tvirtina kiekvieno projekto priežiūros ir mokėjimų planą. - Vadovaudamasis, visų pirma, priežiūros ataskaitomis, prižiūri bendrą paramos teikimo funkcionavimą. - Vadovaudamasis priežiūros ataskaitomis, leidžia pagal mokėjimų planą atlikti mokėjimus naudos gavėjams. EIB: - Įvertina siūlomus projektus ir pateikia ataskaitą valstybei naudos gavėjai. - Pasiūlo arba įvertina ir sutaria dėl valstybių naudos gavėjų įgaliotinių priežiūrai, kuriuos tvirtina komitetas ir valstybė naudos gavėja. Valstybės naudos gavėjos: - Priima ir patvirtina projektus, kurie turi būti finansuojami. - Pateikia projektus įvertinti EIB, vėliau (karu su EIB įvertinimu) — Komisijai bei komitetui. Komisija: Tikrina, ar siūlomi projektai atitinka Bendrijos tikslus ir, svarbiausia, bendro finansavimo taisykles. Atliekant minėtą patikrinimą, EEE ELPA įnašai asimiliuojami su Bendrijos finansavimu. Įgaliotiniai priežiūrai: - Prižiūri projektus pagal ataskaitų rengimo planą, kuris pridedamas prie patvirtinto projekto plano. - Teikia ataskaitas valstybei naudos gavėjai ir komitetui. 8. Kalbos Gali būti vartojamos oficialios EEE Susitarimo kalbos. Visi dokumentai, kuriuos komitetui pateikia valstybė naudos gavėja (projekto rengėjas), turi būti išversti į anglų kalbą. 9. Finansinės nuostatos EEE ELPA valstybės prie kiekvieno mokėjimo, kuris valstybėms naudos gavėjoms pervedamas iš sutartos 119,6 mln. EUR sumos, prideda 0,5 % vertinimo ir priežiūros išlaidoms. Visos šalys pačios apmoka savo administracines išlaidas. EIB, kuris dalyvauja kaip projektų rengėjų (valstybių naudos gavėjų) patarėjas, už savo paslaugas ima mokestį. EEE ELPA valstybės užtikrina tinkamą finansų valdymą. Valstybėms naudos gavėjoms skirti mokėjimai atliekami komiteto, kuris užtikrina, kad jie būtų atlikti laiku, pavedimu. Lėšų palūkanos, kurios susikaupia prieš pervedant lėšas naudos gavėjams, priklauso lėšų teikėjams. 10. Trumpas proceso aprašymas 1. Projekto rengėjas teikia projekto metmenis valstybei naudos gavėjai. 2. Parengtinio konsultavimosi etape valstybė naudos gavėja teikia projekto metmenis Komisijai ir komitetui, kad pastarieji patvirtintų idėją. 3. Jei parengtinio konsultavimosi rezultatai teigiami, projekto rengėjas kreipiasi į EIB prašydamas įvertinti projektą. Vertinant atsižvelgiama į pasiūlymo techninius, ekonominius, finansinius ir valdymo aspektus. 4. Projekto rengėjas valstybei naudos gavėjai pateikia projekto planą, įskaitant biudžetą, grafiką, mokėjimų planą, priežiūros planą ir EIB įvertinimo ataskaitą. 5. Siekdama išsiaiškinti, ar projektas atitinka paramos skyrimo reikalavimus, valstybė naudos gavėja pateikia Komisijai projektą kartu su 4 punkte paminėtais dokumentais. 6. Tuo pačiu metu valstybė naudos gavėja projektą kartu su 4 punkte paminėtais dokumentais pateikia tvirtinti komitetui. 7. Komitetas gali paprašyti pateikti papildomos informacijos arba siūlyti, kad projekto planas, visų pirma jo priežiūros/mokėjimų planas, būtų pakoreguotas. Komitetas patvirtina (pakoreguotą) projektą arba pateikia motyvuotą atsisakymą jį tvirtinti. Jei projektas patvirtinamas, valstybei naudos gavėjai siunčiamas įsipareigojimų laiškas, kuriame nurodomos atitinkamos sąlygos. 8. Įgaliotinis priežiūrai ir valstybė naudos gavėja pasirašo sutartį, kurios pagrindą sudaro priežiūros planas. 9. Sutartį pasirašo projekto rengėjas ir valstybė naudos gavėja, o išmokų sutartį — valstybė naudos gavėja ir komitetas. 10. Pirmoji 10 % išmoka valstybei naudos gavėjai sumokama po to, kai projekto rengėjas pasirašo sutartį su rangovu. Kitos išmokos pervedamos pagal mokėjimų planą proporcingai atsižvelgiant į faktinį projekto įgyvendinimą, jei priežiūros ataskaitos išvados teigiamos ir jei gaunamas komiteto patvirtinimas. 11. Projekto rengėjas vykdo projektą, o įgaliotinis priežiūrai teikia ataskaitas valstybei naudos gavėjai ir komitetui. 12. Jei mokėjimų negalima atlikti pagal planą, gali būti surengtos valstybės naudos gavėjos ir komiteto konsultacijos. 13. Jeigu komitetas arba ELPA audito valdyba nori gauti daugiau informacijos nei pateikiama priežiūros plane, jie gali patys atlikti auditą arba savo lėšomis pasamdyti išorės auditorių, kuris atliktų projekto auditą. Valstybė naudos gavėja gali stebėti auditoriaus darbą. Projekto rengėjas ir bet kuris kitas subjektas, jo vardu tvarkantis projektą, turėtų auditoriui sudaryti tokias pačias sąlygas gauti informaciją kaip savo nacionalinėms institucijoms arba, prireikus, savo auditoriams. 14. Įgaliotinis priežiūrai parengia projekto užbaigimo ataskaitą arba įvertinimo ataskaitą, jei tai nustato priežiūros planas. 11. Baigiamosios pastabos Išskyrus tuo atveju, kai pasikeičia aplinkybės, naujoji finansinė priemonė tvarkoma vadovaujantis tais pačiais principais, kuriais vadovaujamasi administruojant buvusį finansinį mechanizmą. Prireikus gali būti nustatyti papildomi dokumentai. " --------------------------------------------------